google/wiki40b huggingface dataset:
Lucy Walter

Bakgrunn

Lucy Walter var datter av William Walter fra Haverfordwest og hans ektefelle, Elizabeth Protheroe, en walisisk adelsdame, født i født i hertugen av Norfolks andre ekteskap. Familien Walters var en høytstående familie som tok parti for kongen under borgerkrigen i England. Roch Castle ble beslaglagt av de parlamentariske styrkene i 1644, og Lucy Walters måtte søke tilflukt i London og deretter i Haag.

Livet som kurtisane

Hun kom fra sidelinjen og inn i Londons sosietet via familieforbindelser, og i en alder av sytten år ble hun elskerinnen til Algernon Sydney, offiser tilknyttet jarlen av Leicester. I Nederland møtte hun hans yngre bror, eksilrojalist, Robert Sidney, som hun innledet et forhold med. Det var gjennom Robert at hun møtte kong Karl II.
Det finnes få bevis som støtter antagelsen at hun var den første ektefellen til Karl II, og det er klart at han ikke var hennes første kjæreste i kongelige kretser. Forholdet med Karl II varte med enkelte avbrudd frem til høsten 1651, og Karl II anerkjente farskapet til en sønn født i 1649, James, som han senere ga tittelen hertug av Monmouth.
Etter at hennes forhold til Karl II ble avsluttet av ukjente grunner, levde hun et fattig og utsvevende liv, noe som muligens resulterte i hennes tidlige død i Paris i september/oktober 1658. Dødsårsaken er ukjent.
Lucy Walter fødte også en datter, Mary Crofts, i (1651). Det er uvisst hvem som var far til dette barnet, men en del kilder hevder at det var muligens Theobald Taaffe, 1. jarl av Carlingford. og andre kilder at det var Henry Bennet, 1. jarl av Arlington. Datteren giftet seg først med William Sarsfield og fikk en datter eller flere med ham, og deretter med William Fanshawe, og fikk også barn med ham.
Galaktisk sammenslåing

En galaktisk sammenslåing kan oppstå når to eller flere galakse kolliderer. Dette er den mest voldsomme typen av galaksevekselvirkninger. Selv om galaktiske sammenslåinger ikke involverer kollisjoner mellom stjerner eller stjernesystemer, på grunn av den store avstanden mellom stjernen, kan gravitasjonell påvirkning mellom galaksene og friksjonen mellom gassen og kosmisk støv ha store virkninger på de involverte galaksene. De eksakte virkningene av slike sammenslåinger varierer av en rekke parametre, slik som kollisjonsvinkler, hastigheter og relative størrelser og sammensetninger. Sammenslåinger av galakser er viktig fordi hastigheten av sammenslåinger er et fundamentalt mål for galakseutvikling. Hastigheten gir også astronomer spor om hvordan galakser vokste over tid.
Leiv Kreyberg

Virke

Han ble cand.med. 1921 og dr.med. 1929. Kreyberg var blant annet kjent for opprettelsen av Kreftregisteret og påvisning av sammenhengen mellom tobakksrøyking og lungekreft. Han ledet forskningssenteret for lungekreft i Verdens helseorganisasjon frem til 1974 og reiste som deres utsending til blant annet Afghanistan. Han hadde en rekke verv nasjonalt og internasjonalt og var blant annet norsk representant i International Union Against Cancer fra 1933 til 1954.
Under andre verdenskrig tjenestegjorde han som offiser i hærens sanitet i Norge, Canada, Island, Storbritannia, Frankrike, Belgia, Nederland og Tyskland. Fra 1942 til 43 var Kreyberg i London som hygieniker hos sanitetssjefen. Her utviklet han en stridsrasjon, «Kreybergrasjonen». Etter krigen var han sjef for leirene for tidligere krigsfanger i Nord-Norge.
Kreyberg gjorde seg spesielt bemerket for sitt nybrottsarbeid med å avdekke mekanismene for stase og for typebestemmelse av maligne svulster. I samarbeid med britene Doll og Peto avdekket han sammenhengen mellom sigarettrøyking og lungekreft. I senere arbeider bidro han til å påvise potensering av kreftfremkallende stoffer som tjære i tobakk med samtidig eksponering for flere kjemiske stoffer, deriblant nikkel.
I 1964 opprettet han Professor Kreybergs fond for eksperimentell patologi med prisutdeling på skuddårsdagen. I statuttene står det at «Det forutsettes at morfologiske teknikker har vært anvendt i prosjektet. I henhold til statuttene er det også særlig meritterende om det er vist oppfinnsomhet og originalitet i valg av metoder, og at det har vært arbeidet med enkle og billige hjelpemidler».

Familie

Kreybergs far og farfar var begge leger i Bergen. Leiv Kreyberg videreførte sin fars Legebok for sjøfolk, som kom i omarbeidet versjon i 1947 og 1964. Hans mor Elisabeth Konow var søster av Sten Konow.
Kreybergs bolig i Oslo, «Villa Kreyberg», ble tegnet i 1933 av arkitekt Ove Bang.
I 1976 donerte han et håndkolorert fargetresnitt fra sin omfattende Astrupsamling til Nasjonalmuseet på den betingelse at bildet alltid skulle henge fremme.

Utmerkelser

Kreyberg ble i 1966 utnevnt til kommandør av St. Olavs Orden for fortjenstfullt medisinsk virke. For innsats i andre verdenskrig mottok han Deltagermedaljen med rosett, Haakon VIIs 70-årsmedalje, 1939-1945 Star, France and Germany Star og Defence Medal.
Han ble tildelt Fridtjof Nansens belønning for fremragende forskning i 1963. I 1965 ble han utnevnt til æresdoktor i Perugia i Italia, i 1969 i Brno i Tsjekkoslovakia.
Det Norske Livregiment til Fods

Det Norske Livregiment til Fods var et dansk regiment med infanteri, til tross for navnet.
Avdelingen var med i forsvaret under beleiringen av København i 1807.  Den norske juristen Jonas Anton Hielm (1782–1848) tjenestegjorde i regimentet mellom 1803 og 1812.
Det beste, verste og gjennomsnittlige tilfelle

Innenfor informatikken er det beste, det verste og gjennomsnittlige tilfelle til en gitt algoritme uttrykk for den minste, den største og den gjennomsnittlige ressursbruken. Ressurser blir vanligvis tatt i betraktning under kjøring, som en tidskompleksitet, men kan også være hovedminnet eller en annen ressurs.
I sanntidssystemer er ofte det verste tilfelle av utførelsestid av spesiell betydning fordi det er viktig å vite hvor mye tid som behøves i det verste tilfelle, for å garantere at algoritmen alltid vil avsluttes tidsnok.
Comic Book Confidential

Synopsis

Filmen inkluderer profilene til 22 kjente og innflytelsesrike talenter innenfor tegneseriene som blant annet Charles Burns, Art Spiegelman, Françoise Mouly, Frank Miller, Stan Lee, Will Eisner, Robert Crumb, Harvey Pekar, og William M. Gaines. I intervjuer diskuterer tegnerne sine bidrag og historie, og leser utsnitt fra deres verker over filmografiske animasjoner. Montasjer av serier fra tiårene, arkivklipp fra politisk og historiske høydepunkt, og en levende utgave av seriefiguren Zippy the Pinhead blir vist i filmen.

Produksjonen

I henhold til Mann begynte prosjektet på midten av 1980-tallet da han arbeidet på en reklamepakke for avisene for filmkomedien Legal Eagles. I hemmelighet benyttet han ressursene fra prosjektet, inkludert filmselskapets mannskap, penger og tid, på å intervjue sine emner i løpet av fritiden. Grunnet mangelen på tid fikk Mann aldri inkludert filming av musikeren Frank Zappa, Disney-tegneren Carl Barks, Julie Schwartz, redaktøren av All American Comics, og Trina Robbins, skaperen av det første tegneseriehefte med kun kvinner, It Ain't Me Babe.

Utgivelse

Confidential ble først vist i kinoer i Canada i 1988 og i USA året etter. Den ble vist «unrated» (uten aldersgrense). Laserdisken fra 1991 omfattet ekstra materiale som en komplett tegneserie av hver tegner, filmet for visning på TV. Confidential var en av de aller første filmene som ble utgitt på CD-rom for visning på en PC (forløper til DVD fra 2002) med 120 sider med tegneserier og en fullstendig gjengivelser av Comics Code. CD-rom-utgivelsen fikk positive anmeldelser i avisen USA Today i 1994 og i The Complete Idiots Guide to CD-ROM i 1995.

Mottagelse

Filmen fikk prisen Genie Award i 1989 for «Beste langfilm i dokumentarformat» fra det kanadiske TV- og filmakademiet. Anmelderen i avisen The New York Times, Caryn James, opplevde filmen som hendig og intelligent — den «tar av når den oppgir arkivene og fokuserer på talentene», men «den forteller for de allerede overbeviste», og dens forsøk på å knytte tegneserier til en sosial kontekst er «flytende». Desson Howe, i Washington Post, skrev at filmen var «en nytelse», og engasjerende hele vegen. Christopher Null hos MovieCritic.com fant tegneseriene minst interessant, men intervjuene «en sann nytelse» i filmen. Peter Rist beskrev filmen i 2001 som «Manns største suksess, både hos kritikerne og hos publikum.»
Watson (datamaskin)

Watson er navnet på IBMs kognitive teknologier, som er basert på maskinlæringsalgoritmer, kunstig intelligens og maskinlæring. Watson består av komponenter som forstår, vurderer og lærer basert på store mengder data Både strukturerte og ustrukturerte data som tekst, lyd og bilder, kan analyseres ved hjelp av kognitiv teknologi. Watson forstår naturlig språk i tekst og tale og snakker flere språk. Watsonteknologien består av mer enn 60 ulike teknologier som kan integreres med tradisjonelle analyse- og dataløsninger. Watson benyttes i dag som beslutningsstøtte i helsesektoren, produksjon/industri], eiendom, finans, varehandel, politi og advokatnæringen. Når Watson-løsninger benyttes på nye fagområder blir de ikke programmert, men går igjennom opplæring av fageksperter. Systemets vurderinger baseres på tolkningsmønstrene fagekspertene lærer dem.
Første versjon av Watson ble i 2011 demonstrert som deltaker i TV-showet Jeopardy. Der vant maskinen over to tidligere vinnere av konkurransen. Den gangen var ikke teknologien koblet opp mot internett eller skybaserte databaser slik den er nå.
Watson har fått sitt navn fra IBMs første administrerende direktør .
Tsivoka

Utseende

Middelsstore, avlange, svarte trebukker. Antennene er tynne og omtrent så lange som kroppen. Hodet er fremstrakt, med ganske store, utstående fasettøyne, snuteformet forlenget. Pronotum er avrundet sekskantet. Dekkvingene er avsmalnende bakover, kan ha en brun lengdestripe. Beina er nokså lange og kraftige.

Utbredelse

Arten er endemisk for Madagaskar.
Maeshowe

Maeshowe (eller Maes Howe) er en forhistorisk gravhaug med en ganggrav med på øya Mainland i den skotske øygruppen Orknøyene. Maeshowe og Skara Brae ble tatt opp på UNESCOs verdensarvliste i 1999.

Beskrivelse

Selve gravhaugen er påbegynt ca. 3000 år f.kr. og bygget i flere stadier. Nåværende utseende, med en jordhaug på 35 meter i diameter og en høyde på ca. 7 meter, et indre kammer, ytre voll og vanngrav rundt, antas å ha blitt bygget rundt 1500 f.Kr.. Inn til kammeret går det en 11 meter lang, stensatt passasje i form av en lav gang. At haugen ble bygget slik at man kunne gå ut og inn av den åpner for flere tolkninger av hvorfor gravhaugen er konstruert slik. Det er også gjort mange relativt nye funn fra andre steder på Orknøyene som gir stadig mer innsikt i gravriter og dødskult i yngre stenalder og bronsealder på Orknøyene.

Norrøn fest i haugen

Det er ukjent når haugen er gått ut av bruk, men like etter at St. Magnuskatedralen i Kirkwall sto ferdig, forteller Orknøyingenes saga om et norrønt «blot», eller mer nøyaktig en heftig fest som ble gjennomført inne i kammeret på «Orkhaug». Orknøyjarlen Harald Maddadsson og følget hans søkte ly der i flere dager; «de var inne i Orkhaug så lenge uværet varte, og der ble to av mennene gale for dem, og det heftet dem veldig», forteller nevnte saga.
Om dette virkelig er Maeshowe, om det har skjedd og når det i så fall var, blir spekulasjoner, men det er sjelden man har så godt sammenfall mellom en sagatekst og konkrete, arkeologiske funn som i dette tilfelle.

Korsfarere

Følget til Harald jarl av Orknøyene skrev faktisk ned mange tekster mens de var inne i haugen. På stenveggene i kammeret kan det leses et tredvetalls norrøne runeinskripsjoner som forteller både om legender om en skatt knyttet til haugen, matservering til «selskapet» som festet og forskjellige former for seksuell aktivitet som har pågått i de små sidekamrene inne i haugen. Det opplyses også at det var korsfarere som var på vei enten til eller fra Jerusalem som brøt seg inn i haugen: «Jorsalamenn brutu haug denna».
Ifølge Orknøyingenes saga reiste Ragnvald Kale til Jerusalem med den norske Erling jarl i årene rundt 1150–1153. Runeinskripsjonene i Maeshowe settes derfor av mange historikere og runologer i forbindelse med denne reisen.
Valira d'Orient

Valira d'Orient eller Valira d'Encamp er en elv i Andorra. Den har sitt utspring i Encamp, flyter sammen med Valira del Nord i Escaldes-Engordany og danner hovedelven Valira, Andorras viktigste elv.
Svein Hovden

Svein Knutsson Hovden, også kalt Svein Tveiten (født 18. august 1841 på garden Hovden i Bykle, død 26. juni 1924 var en kjent kveder og sogemann. Voksrullopptakene som Ole Mørk Sandvik gjorde med han har inspirert både sangere og musikkforskere.
Osceola gasskraftverk

Osceola gasskraftverk er et varmekraftverk i Osceola County i Florida, USA. Anlegget har en installert produksjonskapasitet på 534 MW, fordelt på 3 turbiner. Operatør er energiselskapet til Reliant Energy Florida. 
Kraftverket stod ferdig utbygd i 2002. Brenselkilden er naturgass.
Doktormarka

Doktormarka (også kalt Doktorskogen) er et skogområde i Soknedalen i Ringerike kommune, Buskerud. Det ligger nord for Fonkalsrud, mellom elva Væla i vest og Rishueåsen i øst.
Joshua Rowe

Idrettskarriere

Rowe kom på 2.-plass ved det skotske mesterskapet i boccia både i 2010 og 2011, og han tapte finalen mot Lewis McConnell begge disse årene. Han kom på 2.-plass i BC2 ved det britiske mesterskapet i boccia i 2011 i Cardiff, etter at han tapte finalen mot walisiske Andrew Williams. Han deltok deretter ved Europacupen i boccia 2011 på Hamar, der han kom på 12.-plass. Dette var hans første internasjonale turnering.
Ved det skotske mesterskapet i 2012 fikk han revansje mot Lewis McConell, da han vant finalen 10-0, og ble skotsk mester. I april vant han også det åpne engelske mesterskapet (Disability Sport England Open Boccia Championships). Han måtte trekke seg fra det skotske mesterskapet i 2013 på grunn av sykdom, men kom på 5.-plass ved det britiske mesterskapet i juni. Han ble tatt ut til Europamesterskapet i boccia 2013, der han var med på det britiske laget som vant lagkonkurransen i klassen BC1/2, og individuelt kom han på 12.-plass. 
I 2014 ble han igjen skotsk mester i boccia, etter å ha slått Jim Anderson i finalen. I det britiske mesterskapet kom han på 4.-plass, etter at han tapte bronsefinalen 2-3 mot David Hill. Ved Verdensmesterskapet i boccia 2014 kom han på 20.-plass individuelt, men deltok på det britiske laget som fikk bronse i lagkonkurransen. 
Han vant BC2 det skotske mesterskapet i boccia i februar 2015, foran hhv. Heather Nicolson og Lucy Rutledge. Ved Europacupen i boccia 2015 kom han på 2.-plass individuelt, der han tapte finalen mot Nigel Murray, og han deltok på det britiske laget som vant lagkonkurransen i klassen BC1/2. I juli deltok han også ved Europamesterskapet i boccia for lag og par 2015, der Storbritannia vant BC1/2.
Franco Vázquez

Landslaget

31. mars 2015 fikk han sin første landskamp for Italia mot England
Qusum

Qusum (tibetansk: chu gsum rdzong, ཆུ་གསུམ་རྫོང་, Chusum Dzong; kinesisk: 曲松县 ; pinyin: Qūsōng Xiàn) er et fylke i prefekturet Shannan i den autonome region Tibet i Folkerepublikken Kina.
Befolkningen var på 15 541 innbyggere i 1999.

Kulturminner

Lhagyilipalasset (Lajiali wanggong yuzhi) ble i 2001 oppført på Folkerepublikken Kinas liste over kulturminner.
Xander Houtkoop

Karriere

Houtkoop begynte sin karriere hos SC Heerenveen, men fikk ikke tellende kamper for klubbens a-lag. Under 2009/2010-sesongen ble han lånt ut til FC Emmen, som da spilte i Eerste divisie på andre nivå i nederlandsk fotball. I april 2010 skrev han under på en kontrakt med Heracles Almelo i Eredivisie etter at kontrakten med SC Heerenveen var utløpt. Hos Heracles fikk han seks seriekamper før han i juli 2011 dro vederlagsfritt til Go Ahead Eagles og Eerste divisie. Han var med på å spille klubben opp igjen til Eredivisie og fikk over 90 seriekamper og 20 seriemål.
Sommeren 2014 meldte Houtkoop overgang til ADO Den Haag da han ikke var villig til å forhandle om ny kontrakt med Go Ahead Eagles. Allerede sommeren etter ble kontrakten med ADO Den Haag oppløst, og Houtkoop meldte deretter overgang til SC Cambuur i august 2015. I den påfølgende 2016-sesongen rykket han ned med klubben til Eerste divisie.
Etter at kontrakten hans med SC Cambuur gikk ut sommeren 2018 var Houtkoop en lengre periode klubbløs. I august samme år ble han invitert til prøvespill hos Hamarkameratene, og den 29. august 2018 skrev han under på en kontrakt med HamKam som varte ut 2018-sesongen. Hans første kamp for HamKam kom hjemme mot Åsane den 2. september, hvor han kom inn som innbytter for Abubakar Ibrahim i andre omgang (2–1).
Fylkesvei 3658

Fylkesvei 3658 går mellom Trøe i Lillesand og Åbåll i Birkenes. Veien er 11,0 km lang.
Frem til 2019 hadde veien betegnelsen Fylkesvei 229.
Sabinian

Bakgrunn

Sabinian stammet fra Blera (Bieda) nære Viterbo. Han var far av en mann ved navn Bonus.
Pave Gregor I den store sendte ham som apokrisiar (apostolisk nuntius) til Konstantinopel, men ble i 595 tilbakekalt til Roma - han hadde, mente man, ikke iherdig nok gått inn for det romerske standunkt og ikke maktet å stagge patriarken til å ta i bruk for seg selv tieelene «økumenisk patriark».

Pave

Etter et oppdrag i Gallia og etter å ha blitt gitt stadig høyerere hierarkisk rang, ble han etter Gregor den stores død gjort til pave i mars 604. Men ettersom han måtte avvente keiser Fokas' tilslutning, var det først den 13. september 604 at han offisielt kunne proklameres som den nye pave. Det ble den gang kritisert at han ikke byttet navn, ettersom Sabnian fremstod som ukristelig.
Fredsslutningen mellom eksark Smaragdus av Ravenna og langobardenes konge Agilulf er sannsynligvias en frukt av pavelig megling. Ellers avvek han fra sin forgjengers særlig munkevennlige kirkepolitikk.
Han hadde problemer med finansene i sin pavetid, men ifølge Liber Pontificalis sto han allikevel for utdeling av mat til de fattige i en tørkeperiode i sin korte pavetid. Imidlertid skjedde dette for det meste ved salg fra de pavelige kornkamre, ikke ved gratis utdeling (i motsetning til hva hans forgjenger hadde gjort), noe som gjorde ham upopulær. 
Nærmere omstendigheter rundt hans død 22. februar 606 er ikke kjente. I alle fall ble hans legeme bragt fra Lateranet til St. Peter, for at det skulle beskyttet mot folkets raseri.
Han er også tillagt å ha introdusert skikken med å ringe i bjeller under feiringen av den katolske nattverden.
Fruen fra havet

Fruen fra havet er et drama av Henrik Ibsen. Stykket ble utgitt 28. november 1888 og hadde premiere på både Christiania Theater og Hoffteatret i Weimar 12. februar 1889.
I Fruen fra havet tar Ibsen opp problematikken omkring hvilke konsekvenser valgene man tar får for seg selv og andre.

Handlingen

Doktor Wangel er lege i en liten kystby i Nord-Norge. Han har to døtre fra sitt første ekteskap, Bolette og Hilde. Etter at hans første kone døde, giftet han seg med Ellida, som er mye yngre enn ham. Hun er datter av en fyrvokter, og har vokst opp ute i havgapet. Ellida og Wangel fikk en gutt sammen, som døde som spedbarn. Etter den tid har de ikke hatt noe skikkelig ekteskap eller seksualliv, og doktoren er bekymret for Ellidas mentale helse.
Doktor Wangel har skrevet til Bolettes tidligere huslærer Arnholm og invitert ham til å komme og besøke dem, fordi han tror det vil ha gunstig virkning på Ellida. Men Arnholm misforstår og tror det er Bolette som går og venter på ham, og han prøve å lokke henne til seg ved å bruke muligheten til å komme seg ut i verden som agn. Da Bollete skjønner at Arnholms egentlige ønske er et ekteskap, nekter hun først, men mot slutten av skuespillet går hun motstrebende med på å gifte seg med sin gamle lærer. Dette gjør hun kun siden hun ser det som sin eneste mulighet til å komme seg ut i verden og få lære ting på andre måter enn fra bøker.
Ellida var for ti år siden forlovet med en sjømann. Etter å ha begått et mord på en skipskaptein ble han nødt til å rømme, men han ba henne om å vente på ham til han kom tilbake for å hente henne. Hun forsøkte forgjeves å heve forlovelsen, men siden Ellida følte at hun sverget ved havet på å gifte seg med den fremmende, klarer hun ikke skyve ham fra seg. Denne fremmede mannen har en dragende makt over henne, og når han nå etter alle disse årene kommer tilbake for å ta henne med seg, forstår Wangel at han er nødt til å gi Ellida valget i frihet mellom å bli hos ham eller reise med den fremmede. Hun velger da å bli hos sin mann, og stykket ender med at den fremmede drar sin vei mens Ellida og Wangel tar fatt på sitt nye samliv.
NRK Trøndelag

NRK Trøndelag er NRKs distriktskontor i Trøndelag fylke. Det ble etablert gjennom sammenslåing av tidligere NRK Nord-Trøndelag og NRK Sør-Trøndelag.
Hovedkontoret ligger på hos NRK Tyholt i bydelen Tyholt i Trondheim, samt at de har et større kontor i Brugata i Steinkjer.  NRK Trøndelag produserer ved siden av den regionale sendeflaten i radioens P1 og TV-kanalen NRK1 (Midtnytt) også som «Program riks Trondheim» for riksdekkende radio og fjernsyn, blant annet den populære TV-serien «Newton».
Ultimate Kylie (DVD)

Innhold på DVD og CD

Reklamene for albumet og DVD-en hevdet at de inneholder alle singlene Minogue har gitt ut i Australia og Storbritannia, noe som ikke er helt korrekt. Flere sanger er ikke med på DVD-en. Fra hennes debutalbum Kylie ble sangene «It's No Secret» og «Turn It into Love» ikke inkludert, mens det ikke ble gitt ut noen musikkvideo til «Turn It into Love». De fleste av hennes sanger fra Let's Get to It ble utelatt, og kun «Give Me Just a Little More Time» fra det albumet er inkludert på DVD-en.